Rønne Varme indregnede 43,3 mio. kr. i fjernevarme-priserne i strid med reglerne
Rønne Varme indregnede 43,3 mi…
Fjernvarmevirksomheden Rønne Varme A/S har i 2017 og 2018 indregnet henlæggelser i varmepriserne i strid med varmeforsyningslovens regler. Sådan lyder konklusionen i en ny afgørelse fra Forsyningstilsynet, der offentliggøres i dag.
Forsyningstilsynet konkluderer i afgørelsen, at indregning af henlæggelser til nyinvesteringer i varmepriserne generelt skal ske før investeringens idriftsættelsesår – uanset at der er tale om en forventet senere erhvervelse af en rådigheds-ret.
"Reglerne om indregning af henlæggelser i fjernvarmepriserne giver selskaberne mulighed for at spare op til nye anlæg inden de bliver sat i drift. Efter at de er sat i drift skal betalingen for den resterende anlægssum derimod ske via indregning af afskrivninger. Det er afgørende, at fjernvarmepriserne ikke indeholder begge omkostningstyper samtidig", forklarer Forsyningstilsynets direktør, Carsten Smidt.
Idet Rønne Varme har indregnet henlæggelser i blok 6' idriftsættelsesår samt året efter, konkluderer Forsyningstilsynet, at henlæggelserne er sket i strid med reglerne, og derfor skal tilbageføres til forbrugerne senest ved udgangen af 2022.